钦定古今图书集成/理学汇编/学行典/第261卷 > 鲁胜
## 钦定古今图书集成/理学汇编/学行典/第261卷 > 鲁胜

按《晋书隐逸传》：“鲁胜，字叔时，代郡人也。少有才操，为
佐著作郎。元康初，迁建康令。到官，著《正天论》云：‘以冬
至之后，立晷测影，准度日月星。臣按日月裁径百里，
无千里；星十里，不百里。遂表上求下群公卿士考论。
若臣言合理，当得改先代之失，而正天地之纪。如无
据验，甘即刑戮，以彰虚妄之罪’。”事遂不报。尝岁日望
气，知将来多故，便称疾去官。中书令张华遣子劝其
更仕，再征博士，举中书郎，皆不就。其著述为世所称，
遭乱遗失，惟注《墨辩》存。其叙曰：“名者所以别同异，明
是非，道义之门，政化之准绳也。”孔子曰：“必也正名，名
不正则事不成。”墨子著书作《辩经》，以立名本。惠施、公
孙龙祖述其学，以正刑名显于世。孟子非墨子，其辩
言正辞，则与墨同。荀卿、庄周等皆非毁名家，而不能
易其论也。必有形察，莫如别色，故有坚白之辩；名必
有分明，分明莫如有无，故有《无序》之辩。是有不是，可
有不可，是名两可。同而有异，异而有同，是之谓辩同
异。至同无不同，至异无不异，是谓辩同辩异。同异生
是非，是非生吉凶。取辩于一物，而原极天下之污隆，
名之至也。自邓析至秦时，名家者世有篇籍，率颇难
知，后学莫复传习，于今五百馀岁，遂亡绝。《墨辩》有上
下经，经各有说，凡四篇，与其书众篇连第，故独存。今
引说就经，各附其章，疑者阙之，又采诸众杂集为《刑
名》二篇，略解指归，以俟君子。其或兴微继绝者，亦有
乐乎此也。